Na temelju članka 30. Zakona o komunalnom gospodarstvu ("Narodne novine" broj 68/18, 110/18 i 32/20), nakon prethodne suglasnosti Gradskog vijeća Grada Križevaca dane na \_\_\_\_sjednici održanoj \_\_\_\_\_\_\_ 2024. godine direktor u skladu sa člankom 34. Odluke o izmjeni Društvenog ugovora Komunalno poduzeće Križevci društvo s ograničenom odgovornošću za obavljanje komunalne djelatnosti – pročišćeni tekst od 12. 9. 2023. godine dana \_\_\_\_\_\_\_\_\_ 2024. godine donosi sljedeće

**OPĆI UVJETI ISPORUKE**

**KOMUNALNE USLUGE JAVNIH TRŽNICA NA MALO**

**UVOD I POJMOVI**

**Članak 1.**

 Ovim Općim uvjetima isporuke komunalne usluge javnih tržnica na malo (u daljnjem tekstu: Opći uvjeti) se utvrđuju uvjeti pružanja odnosno korištenja komunalne usluge javnih tržnica na malo, međusobna prava i obveze Isporučitelja komunalne usluge javnih tržnica na malo i korisnika uslužne komunalne djelatnosti javnih tržnica na malo, način obračuna i plaćanja isporučene komunalne usluge.

**Članak 2.**

 Isporučitelj komunalne usluge javnih tržnica na malo je KOMUNALNO PODUZEĆE KRIŽEVCI d.o.o., Cubinec, Donji Cubinec 30A, (u daljnjem tekstu: Isporučitelj) koje tu uslugu pruža na Gradskoj tržnici u Križevcima u Ulici Drage Grdenića 7.

 Korisnici uslužne komunalne djelatnosti javnih tržnica na malo (u daljnjem tekstu: Korisnici) su pravne i fizičke osobe koje pod slijedećim uvjetima koriste prostor tržnice u cilju prodaje svojih proizvoda:

* Pravna ili fizička osoba registrirana za obavljanje djelatnosti trgovine na malo
* Pravna ili fizička osoba registrirana za obavljanje djelatnosti proizvodnje koja svoje proizvode prodaje na tržištu
* Fizička osoba koja se bavi poljoprivrednom proizvodnjom i prodaje vlastite proizvode u skladu s propisima

Svi Korisnici na tržnici moraju imati dokaz o pravu na obavljanje djelatnosti, sukladno stavku 2. ovog članka. Ukoliko Korisnici, na bilo koji način, dovedu u zabludu Isporučitelja ili mu predoče nevažeći dokaz, svi troškovi i/ili šteta, kao i cjelokupna prekršajna i kaznena odgovornost koja proizlazi iz takvog postupanja, pada na teret Korisnika.

**Članak 3.**

 Tržnica je organizirani i uređeni prostor na kojem se obavlja promet robe na malo, prvenstveno poljoprivredno-prehrambenih i drugih proizvoda, a u skladu s ovim Općim uvjetima, Odlukom o radnom vremenu i Cjeniku usluga na Gradskoj tržnici Grada Križevaca, zakonskim propisima i dobrim poslovnim običajima.

 Tržnica se sastoji od zelene, mliječne tržnice i otvorenog prostora tržnice.

 Zelena tržnica je natkriveni prostor na kojem su smješteni stolovi i kiosci za prodaju.

 Mliječna tržnica je zatvoreni prostor na kojem su smješteni stolovi i rashladni uređaji.

Rashladni uređaji mogu biti u vlasništvu Isporučitelja ili u vlasništvu Korisnika. Ukoliko su rashladni uređaji u vlasništvu Korisnika, Isporučitelj određuje uvjete pod kojima se isti koriste.

 Otvoreni prostor tržnice je dio tržnice na kojoj se odvija prodaja proizvoda na otvorenom i Korisnici sami postavljaju prodajno mjesto o svom trošku.

Maltar je ovlaštena osoba Isporučitelja koji vodi brigu o redu i vrši naplatu tržne usluge, te je predstavnik Isporučitelja na prostoru tržnice.

**UVJETI PRUŽANJA KOMUNALNE USLUGE**

**Članak 4.**

Tržnica nudi usluge:

* daje u zakup stolove zatvorenog i otvorenog tipa,
* daje u zakup mjesta za kioske,
* daje u zakup prodajni prostor,
* daje u zakup skladišni prostor,
* iznajmljuje opremu na korištenje,
* organizira prodaju na otvorenom dijelu tržnice petkom

 Korisnici tržnicu koriste pod jednakim uvjetima.

**Članak 5.**

Na zelenoj tržnici mogu se prodavati:

* voće i povrće (svježe, sušeno ili konzervirano),
* začini,
* šumski plodovi,
* cvijeće,
* presadnice,
* ljekovito bilje,
* med,
* kruh i pekarski proizvodi
* ostali proizvodi čija je prodaja sukladno propisima dozvoljena na tržnici.

Na mliječnoj tržnici mogu se prodavati:

* Mlijeko i mliječni proizvodi,
* brašno i proizvodi od brašna,
* jaja i slični proizvodi.

Na otvorenom dijelu tržnice mogu se prodavati:

* Suveniri,
* košaračko-pleterski proizvodi,
* tekstil i odjevni predmeti,
* obuća,
* pleteni proizvodi,
* drvna i kožna galanterija,
* bižuterija,
* proizvodi od voska i plastike,
* prodaja voća i povrća,
* cvijeće,
* presadnice,
* božićne jelke,
* drugi prigodni i slični proizvodi.

**Članak 6.**

 Na prostoru tržnice mogu se pružati i jednostavniji oblici ugostiteljske i pečenjarske usluge i druge vrste usluga, prema posebnim uvjetima, a u skladu s posebnom odlukom Isporučitelja.

**Članak 7.**

 Proizvodi koji se nude na tržnici moraju odgovarati sanitarnim, veterinarskim, i drugim uvjetima određenim u odgovarajućim propisima vezanim uz prodaju roba na malo.

Odgovornost za udovoljavanje uvjetima iz stavka 1. ovog članka preuzimaju Korisnici.

Roba koja se prodaje na tržnici može se prodavati samo individualnim potrošačima za njihove potrebe. Preprodaja robe na tržnici je zabranjena.

**Članak 8.**

 Promet robe na malo obavlja se na prostoru tržnice i to za određenu robu, na za to određenim mjestima.

 Na tržnici nije dozvoljena prodaja robe s tla.

 Na tržnici nije dozvoljeno zadržavanje dostavnih, a ni bilo kojih drugih vozila.

 Vrijeme dostave proizvoda na prodajna mjesta je od 6:00 – 8:00 sati, te od 11:00 – 13:00 sati.

 Tržnica radi prema slijedećem rasporedu:

* ponedjeljak, utorak, srijedu i četvrtak od 6,00 – 12,00 sati,
* petak od 6,00 – 15,00 sati,
* subotu od 6:00 – 13:00 sati.

 Tržnica ne radi nedjeljom, praznicima i blagdanima.

**MEĐUSOBNA PRAVA I OBVEZE ISPORUČITELJA I KORISNIKA**

**Članak 9.**

 Prodajna mjesta se mogu koristiti na slijedeće načine:

* stalno prodajno mjesto – daju se u zakup temeljem sklopljenog ugovora
* povremeno prodajno mjesto – plaćaju se dnevno po dolasku
* sezonska i prigodna prodaja – dodjeljuju se na razdoblje od maksimalno 30 dana i to za blagdane i prigodne dane (Božićni i novogodišnji blagdani, Uskrs, Valentinovo, sezona sadnje povrća i slično)

Prodajna mjesta daju se u zakup fizičkim i pravnim osobama koji udovoljavaju uvjetima iz članka 2. ovih Općih uvjeta i to na način:

* prodajna mjesta (otvoreni i zatvoreni stolovi) na zelenoj i mliječnoj tržnici daju se u zakup temeljem sklopljenog ugovora (stalno prodajno mjesto);
* prodajna mjesta (otvoreni i zatvoreni stolovi) na zelenoj i mliječnoj tržnici daju se na dnevno korištenje (povremeno prodajno mjesto)
* prodajna mjesta (otvoreni i zatvoreni stolovi) u natkrivenom dijelu tržnice daju se na dnevno korištenje (sezonska i prigodna prodaja)
* mjesta za kioske daju se u zakup putem sklopljenog ugovora (stalno prodajno mjesto);
* prodajna mjesta na otvorenom dijelu tržnice daju se u zakup putem sklopljenog ugovora (stalno prodajno mjesto)
* prodajna mjesta na otvorenom dijelu tržnice daju se na dnevno korištenje (sezonska i prigodna prodaja);

Sva prodajna mjesta na tržnici su numerirana brojevima.

**Članak 10.**

 Prodajni prostor se ne može dati u podzakup.

**Članak 11.**

 Prodajni prostor koji je dan u zakup (stalno prodajno mjesto), a na kojem se do 8,00 sati ne pojavi Korisnik s robom, nudit će se drugim zainteresiranima uz prednost onih koji su prvi pokazali interes za to prodajno mjesto.

**Članak 12.**

 Usluga iznajmljivanja vage plaća se dnevno i to maltaru prilikom dolaska na tržnicu.

Svaki Korisnik koji iznajmi vagu dužan ju je pregledati prije upotrebe i nakon korištenja vratiti maltaru u čistom i ispravnom stanju, uz plaćanje naknade za korištenje iste.

Vaga treba biti smještena na vidljivom mjestu, na kojem kupac može kontrolirati vaganje robu koju kupuje.

 U slučaju da iznajmljena vaga ne bude vraćena u ispravnom stanju, Korisnik je dužan nadoknaditi troškove popravka vage, sukladno trošku koji ima Isporučitelj.

**Članak 13.**

 Isporučitelj će Korisniku ispostaviti račun za korištenje prodajnog prostora tržnice.

**Članak 14.**

 Za sva stalna mjesta prodaje, Isporučitelj će objaviti Javni natječaj.

Svi Korisnici koji se prijavljuju na javni natječaj za prodajna mjesta na tržnici obavezni su predočiti dokaz o pravu na obavljanje djelatnosti.

**Članak 15.**

 Smještaj na otvorenom dijelu tržnice obavljaju sami Korisnici na osnovu Ugovora, nakon provođenja javnog nadmetanja i uz dogovor sa maltarom.

**Članak 16.**

 Korisniku koji odbija platiti usluge iz članka 13. ovih Općih uvjeta ili koji da u podzakup prodajni prostor, Isporučitelj može oduzeti pravo korištenja prodajnog prostora.

**Članak 17.**

 Korisnik prodajnog prostora i Korisnici usluga Tržnice dužni su se pridržavati odredaba ovih Općih uvjeta isporuke, Tržnog reda i Cjenika usluga na Gradskoj tržnici Grada Križevaca.

 U slučaju nepoštivanja odredaba iz stavka 1. ovog članka, Isporučitelj može oduzeti pravo korištenja prodajnog prostora i udaljiti takvu osobu sa prostora tržnice.

**Članak 18.**

 Roba koja se prodaje na tržnici mora imati istaknutu cijenu na vidljivom mjestu.

 Prehrambeni proizvodi izloženi prodaji moraju udovoljiti sanitarnim i veterinarskim uvjetima propisanim Zakonom i drugim propisima.

 Higijenski neispravni i zdravlju škodljivi prehrambeni proizvodi ne smiju se prodavati i pohranjivati u prostorima tržnice.

 Proizvodi koji podliježu odredbama propisa o kakvoći moraju biti vidljivo označeni odgovarajućom oznakom.

**Članak 19.**

Isporučitelj ne smije dopustiti ili na bilo koji način omogućiti da se na tržnici prodaju elektrotehnički i elektronski aparati, radio i TV prijemnici, njihovi dijelovi ili pribor, pripremljeni, snimljeni i nesnimljeni nosači za snimanje zvuka, slike ili drugih zapisa (audio i video kazete, CD-i, DVD-i i slični mediji) te drugi proizvodi koje je sukladno propisima zabranjeno prodavati na tržnici.

Na javnoj tržnici na malo mogu se prodavati samo proizvodi čiji je promet važećim zakonima i propisima dozvoljen.

**Članak 20.**

 Isporučitelj usluge dužan je:

* Održavati red na tržnici
* Upozoravati Korisnike na uočene nepravilnosti u njihovom radu i ponašanju.
* Surađivati s komunalnim redarstvom Grada Križevaca
* Naplaćivati usluge i kontrolirati naplatu
* Vršiti nadzor nad ispravnošću iznajmljenih vaga
* Održavati Tržnicu čistom
* obavijestiti komunalno redarstvo Grada Križevaca ili nadležne institucije ako zapaze neprimjereno ponašanje, nedostojno vladanje ili izazivanje nereda.
* Dužan je osigurati redovno čišćenje tržnog prostora tržnice
* Dužan je najmanje jedan puta godišnje ili prema potrebi osigurati deratizaciju prostora
* Dnevno čistiti prodajne i druge površine koje korisnici zajednički upotrebljavaju i otpad odlagati u za to predviđene spremnike
* Obavljati i druge poslove vezane uz primjenu ovih Općih uvjeta, Cjeniku usluga na Gradskoj tržnici Grada Križevaca kao i poštivanje dobrih poslovnih običaja, odnosno pravila ponašanja na tržnici.

**Članak 21.**

 Korisnici su dužni:

* Pridržavati se ovih Općih uvjeta i Cjenika usluga na Gradskoj tržnici Grada Križevaca
* Dopremiti i otpremiti robu u vremenu određenom ovim Općim uvjetima
* Prodavati proizvode na mjestima određenim za određenu vrstu proizvoda i sukladno Ugovoru o zakupu ili najmu i/ili mjestu koje je dodijeljeno od strane maltara
* Prodajni prostor održavati čistim, a nakon napuštanja prodajnog prostora skloniti ambalažu i ostale otpatke na za to određena mjesta.
* Na svakoj robi istaknuti jasno i na vidljivom mjestu cijenu
* Vaga treba biti postavljena tako da kupci mogu kontrolirati vaganje
* Moraju voditi računa o osobnoj higijeni, moraju biti čisti i uredni, primjereno odjeveni, ne smiju biti pod utjecajem alkohola, droga ili nedostojnog ponašanja.
* Najkasnije 30 minuta nakon isteka radnog vremena vratiti sva tehnička sredstva i očistiti prodajno mjesto te napustiti prostor tržnice
* Na zahtjev ovlaštene osobe Isporučitelja pokazati odgovarajuće dokumente

**Članak 22.**

Uskladištenje robe na tržnici je dozvoljeno isključivo, u za to predviđenim spremištima, koje korisnici mogu iznajmiti. Za iznajmljeni skladišni prostor plaća se naknada sukladno Cjeniku.

**Članak 23.**

Kupcu je zabranjeno dirati prehrambene proizvode, odlagati otpad izvan odgovarajućih posuda, nepotrebno se zadržavati oko prodajnih mjesta i na drugi način remetiti rad na tržnici.

**NAČIN OBRAČUNA I PLAĆANJA ISPORUČENE KOMUNALNE USLUGE**

**Članak 24.**

 Isporučitelj sklapa pojedinačne ugovore s Korisnikom o korištenju stalnih prodajnih mjesta i sezonskih prodajnih mjesta.

 Korisnici plaćaju dnevno uslugu maltaru, na temelju važećeg Cjenika, za povremena prodajna mjesta.

 Isporučitelj je dužan za Cjenik usluga na tržnici i za svaku njegovu izmjenu i dopunu pribaviti prethodnu suglasnost Gradonačelnika Grada Križevaca sukladno odredbama Zakona o komunalnom gospodarstvu ("Narodne novine" broj 68/18, 110/18 i 32/20).

**Članak 25.**

Za naplaćenu dnevnu tržnu uslugu (maltarina) djelatnik Isporučitelja izdaje račun koji je Korisnik dužan čuvati i na zahtjev Isporučitelja pokazati.

Ako se tijekom kontrole Korisnik zatekne bez računa ili je zauzeo veći prostor od plaćenog, plaća ponovnu (novu) naknadu za trenutno zauzeti prostor.

Korisnici koji imaju ugovor za stalna prodajna mjesta, a zauzmu prostor veći od onog u Ugovoru, za isto će im se odmah, na licu mjesta, naplatiti naknada za dodatno zauzeti prostor.

**PRIJELAZNE I ZAVRŠNE ODREDBE**

**Članak 26.**

 Sklapanjem Ugovora s Isporučiteljem, Korisnik pristaje na primjenu ovih Općih uvjeta i isti se smatraju sastavnim dijelom ugovora.

**Članak 27.**

 Ovi Opći uvjeti objavit će se u Službenom vjesniku Grada Križevaca, na mrežnim stranicama Grada Križevaca [www.krizevci.hr](http://www.krizevci.hr), na oglasnoj ploči i mrežnim stranicama Isporučitelja [www.komunalno.hr](http://www.komunalno.hr).

**Članak 28.**

 Na ove Opće uvjete Gradsko vijeće Grada Križevaca dalo je prethodnu suglasnost Zaključkom KLASA: \_\_\_\_\_\_\_\_\_\_\_\_\_, URBROJ: \_\_\_\_\_\_\_\_\_\_\_\_\_\_\_\_\_\_ od \_\_\_\_\_\_\_\_2024. godine.

**Članak 29.**

 Stupanjem na snagu ovih Općih uvjeta prestaju važiti Opći uvjeti KLASA: 363-01/22-01/01; URBROJ: 2137-105-01/22-5 od 05. prosinca 2022. godine objavljeni u Službenom vjesniku Grada Križevaca broj 7/2022.

**Članak 30.**

 Ovi Opći uvjeti stupaju na snagu 01.12.2024.godine.

 Direktor

 Martin Kozjak

KLASA: 363-01/24-01/05

URBROJ: 2137-105-01/24-1

Cubinec, 18. 10. 2024.